Na Budyskim křižowanišću zahaja druhi dźěl měšćanskeho pospyta
Budyšin (SN/MWj). Po tym zo płaći wot januara na Budyskich Lawskich hrjebjach a na Kamjentnej spěšnosć 30 km/h, započnje so jutře, srjedu, druhi dźěl pospyta, z kotrymž chcedźa nutřkowne sprjewine město wobchadnje změrować. Wot 14 hodź. twarja na křižowanišću Drježdźanska / Schliebenowa / Zetkinowa prowizoriski kružny wobchad, kaž měšćanske zarjadnistwo zdźěla.
Spočatnje bě planowane, křižowanišćo přichodny pjatk a sobotu změnić a je w tym času dospołnje zawrěć. Toho so nětko wzdadźa. Po wčerawšim dorěčenju mjez wysokotwarskim a porjadowym wotrjadom měšćanskeho zarjadnistwa ze zastupjerjemi wobdźělenych twarskich firmow je předwidźane, dróhu z předjězbu, potajkim statnu dróhu S 111 a Zetkinowu połojčnje zawrěć, tamnej hasy, Schliebenowu a Drježdźansku, pak hač do wječora dospołnje zawrěć. Wokołopuć budźe po informacijach města wupisany.
szl_Latn szl_Latn szl_Latn